b'\n_START_ARTICLE_\nTur\xc5\xa1ki vpadi\n_START_PARAGRAPH_\nTur\xc5\xa1ki vpadi na slovensko ozemlje so potekali od 15. do 16. stoletja, ko je vojska Osmanskega imperija ve\xc4\x8dkrat vdrla in oplenila habsbur\xc5\xa1ke de\xc5\xbeele. Dana\xc5\xa1nja Slovenija je bila takrat razdeljena na de\xc5\xbeele (Kranjska, \xc5\xa0tajerska, Koro\xc5\xa1ka, Gori\xc5\xa1ka in mesto Trst).    _NEWLINE_Prvi\xc4\x8d so Turki vpadli na ozemlje dana\xc5\xa1nje Slovenije 9. oktobra leta 1408 ko so vpadli v Belo krajino in izropali okolico Metlike. To je poro\xc4\x8dal Janez Vajkard Valvasor. Vpadi so trajali pribli\xc5\xbeno 200 let. Ko so Turki zavzeli Bizantinsko cesarstvo in \xc5\xa1e Bosno, so njihovi vpadi preko Hrva\xc5\xa1ke v dana\xc5\xa1njo Slovenijo sledili vsako leto. Najbolj so trpeli ljudje na Ko\xc4\x8devskem, Krasu in Beli krajini. Tur\xc5\xa1ki vpadi pa so se leta 1593 z veliko zmago notranjeavstrijskih in hrva\xc5\xa1kih \xc4\x8det nad Turki pri Sisku kon\xc4\x8dali. _NEWLINE_Prvi tur\xc5\xa1ki vpadi v Slovenijo so bili roparski pohodi. Turki so po\xc5\xbeigali vasi, pobijali ljudi, mlade fante so ugrabili ter jih vzgojili v jani\xc4\x8darje, ostale ljudi, ki so bili dovolj mo\xc4\x8dni, so odpeljali v su\xc5\xbeenjstvo, kradli so \xc5\xbeivino ter pridelke, denar ter se s plenom vrnili v takratno Osmansko carstvo. Med izhodi\xc5\xa1\xc4\x8da vpadov je spadala tudi Bosna, ki so jo osvojili Turki.\n_START_SECTION_\nSlovenski su\xc5\xbenji v tur\xc5\xa1kem ujetni\xc5\xa1tvu\n_START_PARAGRAPH_\nPosledice tur\xc5\xa1kih vpadov na slovensko ozemlje so bile za prebivalstvo zelo hude. Po ocenah so Turki do leta 1508 ubili ali odpeljali okoli 200.000 ljudi. Turki so slovenske in druge ujetnike prodajali na trgih za su\xc5\xbenje. Nekateri su\xc5\xbenji so se \xc5\xa1e naprej ukvarjali s poljedelstvom, saj jim je bilo tako dolo\xc4\x8deno.\n_START_SECTION_\nZmaga pri Sisku\n_START_PARAGRAPH_\nZ zmago pri Sisku leta 1593 so se kon\xc4\x8dali tur\xc5\xa1ki vdori na slovensko ozemlje. Tedaj so vsi vedeli: \xc4\x8de pade Sisek, potem pade tudi Slovenija, ogro\xc5\xbeen bo Rim in zamajal se bo ves kr\xc5\xa1\xc4\x8danski svet.'